DA Den Europæiske Unions Tidende C 243/12

KOMMISSIONENS AFGØRELSE

af 19. august 2011

om nedsættelse af et udvalg vedrørende det europæiske rum for forskning og innovation

(2011/0000/)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til traktaten om oprettelse af Det Europæiske Atomenergifællesskab og

ud fra følgende betragtninger:

(1) Ved Kommissionens afgørelse 2008/111/EF, Euratom (1) blev der nedsat et udvalg om det europæiske forskningsrum, som skulle rådgive Kommissionen om gennemførelsen af det europæiske forskningsrum under hensyntagen til de formål, som Kommissionen havde fastsat i grønbogen »Nye perspektiver på det europæiske forskningsrum (2)«.

(2) Afgørelse 2008/111/EF, Euratom udløber den 29. februar 2012.

(3) Efter at Kommissionen havde udsendt sin meddelelse »EUROPA 2020 — En strategi for intelligent, bæredygtig og inklusiv vækst« (3), gav Rådet den nye strategi sin politiske opbakning den 17. juni 2010.

(4) Den meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om Europa 2020-flagskibsinitiativet Innovation i EU (4), som Europa-Kommissionen vedtog den 6. oktober 2010, sætter politikkerne på forsknings- og innovationsområdet ind i én fælles ramme, er en kritisk komponent i den overordnede Europa 2020-strategi og bidrager til alle strategiens tre søjler, nemlig intelligent, bæredygtig og inklusiv vækst.

(5) Kommissionen gav i meddelelsen om flagskibsinitiativet Innovation i EU udtryk for, at den ville give udvalget om det europæiske forskningsrum et bredere kommissorium end anført i afgørelse 2008/111/EF, Euratom, så det kan evaluere Innovations-EU løbende, overveje nye tendenser og give anbefalinger vedrørende prioriteringer og tiltag.

(6) Udvalget vedrørende det europæiske rum for forskning og innovation (udvalget) bør støtte Kommissionen i dens arbejde på at nå målene i Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (5) og Rådets afgørelse af 18. december 2006 om Det Europæiske Atomenergifællesskabs (Euratoms) syvende rammeprogram for forskning og uddannelse på det nukleare område (2007-2011) (6) samt alle efterfølgende EU- og Euratom-rammeprogrammer.

(7) Kandidater til formand for udvalget og medlemmer af udvalget indstilles til Kommissionen af et uafhængigt indstillingsudvalg på højt niveau, som består af repræsentanter for erhvervslivet og den akademiske verden.

(8) For at styrke udvalgets kapacitet og sikre kontinuiteten kan Kommissionens tjenestegrene udpege medlemmer, der har afsluttet deres mandatperiode, som æresmedlemmer af udvalget på grundlag af deres fortjeneste og indsats.

(9) Der bør fastsættes regler for videregivelse af oplysninger fra gruppens medlemmer, uden at det berører Kommissionens sikkerhedsforskrifter, der er fastsat i bilaget til Kommissionens forretningsorden ved afgørelse 2001/844/EF, EKSF, Euratom (7).

(10) Personoplysninger om udvalgets medlemmer bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (8).

(11) Der bør fastsættes en gyldighedsperiode for denne afgørelse. Kommissionen vil til sin tid overveje, om det er hensigtsmæssigt at forlænge den —

VEDTAGET DENNE AFGØRELSE:

Artikel 1

Udvalg vedrørende det europæiske rum for forskning og innovation

Der nedsættes et udvalg vedrørende det europæiske rum for forskning og innovation, i det følgende benævnt »udvalget«, med virkning fra den 1. marts 2012.

Artikel 2

Opgaver

1. Udvalget har til opgave:

a) at rådgive Kommissionen i anliggender vedrørende det europæiske forskningsrum, at fremsætte henstillinger om prioritering og foranstaltninger, især hvordan innovationens virkninger kan forstærkes, og at give en løbende evaluering af de relevante dele af flagskibsinitiativer under innovations-EU

b) at afgive udtalelser om gennemførelsen af det europæiske forskningsrum og innovations-EU, enten efter Kommissionens anmodning eller på eget initiativ

c) at fremlægge en årlig rapport for Kommissionen om den aktuelle status for det europæiske forskningsrum og innovations-EU

d) at reflektere over nye tendenser i det europæiske forskningsrum og innovations-EU.

2. Udvalget skal regelmæssigt informeres om enhver relevant udvikling og relevante foranstaltninger.

3. Udvalgets udtalelser skal afgives inden for den tidsfrist, som Kommissionen har fastsat.

Artikel 3

Høring

1. Kommissionen kan høre udvalget om alle spørgsmål vedrørende gennemførelsen af det europæiske forskningsrum og innovations-EU.

2. Udvalgets formand kan råde Kommissionen til at høre udvalget om et specifikt spørgsmål.

Artikel 4

Sammensætning — Udnævnelse

1. Udvalget består af 11 medlemmer.

2. Udvalgets formand og medlemmer udnævnes af Kommissionen. Følgende kriterier anvendes under hele processen for udvælgelse og indstilling af udvalgsmedlemmerne:

— fremtrædende forsknings- og/eller innovationsprofil, inkl. ekspertise inden for ikketeknologisk innovation

— erfaring med udformning, forvaltning og gennemførelse af forsknings- og/eller innovationspolitik

— erfaring med rådgivning på europæisk eller internationalt plan

— afbalanceret repræsentation af forskellige forsknings- og teknologidiscipliner og inddragelse af personer med særlig erfaring i samarbejde mellem universitetsverdenen og erhvervslivet

— geografisk afbalanceret repræsentation under hensyntagen til de lande, der er associeret med rammeprogrammerne

— passende afbalanceret repræsentation af kønnene.

3. Ansøgere, som skønnes egnede til medlemskab, men som ikke udnævnes, kan opføres på en reserveliste, som Kommissionen kan benytte til udnævnelse af afløsere.

4. Medlemmerne udnævnes personligt af Kommissionen og rådgiver denne uafhængigt af instruktioner udefra.

5. Medlemmerne underretter Kommissionen i god tid om enhver interessekonflikt, der kunne skade deres objektivitet.

6. Medlemmerne udnævnes for en periode på fire år med mulighed for forlængelse og udøver deres mandat, indtil deres mandatperiode udløber eller de afløses i overensstemmelse med stk. 7.

7. Medlemmerne kan blive afløst i deres resterende mandatperiode i følgende tilfælde:

a) hvis medlemmet træder tilbage

b) hvis medlemmet ikke længere kan bidrage effektivt til udvalgets drøftelser

c) hvis medlemmet ikke overholder EUF-traktatens artikel 339 om tavshedspligt

d) hvis medlemmet i strid med stk. 4 ikke er uafhængigt af instruktioner udefra

e) hvis medlemmet i strid med stk. 5 ikke har underrettet Kommissionen i god tid om en interessekonflikt.

8. Udvalgsmedlemmernes navne offentliggøres i Kommissionens register over ekspertgrupper og lignende enheder (i det følgende benævnt »registret«) og på webstedet for generaldirektoratet for forskning og innovation. Medlemmernes navne indsamles, behandles og offentliggøres i overensstemmelse med forordning (EF) nr. 45/2001.

Artikel 5

Æresmedlemmer

Kommissionen kan udnævne medlemmer, der har afsluttet deres mandatperiode i udvalget, som æresmedlemmer uden stemmeret. Æresmedlemmer har samme status som observatører. Udnævnelsen finder sted på grundlag af fortjeneste og indsats. Æresmedlemmer udpeges for en periode på op til fire år.

Artikel 6

Arbejdsform

1. Udvalget vælger ved simpelt flertal blandt sine medlemmer to næstformænd, som sammen med den udnævnte formand udgør forretningsudvalget.

2. Forretningsudvalget tilrettelægger udvalgets arbejde i samarbejde med Kommissionen.

3. Udvalget kan med Kommissionens samtykke nedsætte undergrupper til at undersøge specifikke spørgsmål på grundlag af et mandat, som udvalget fastlægger. Sådanne undergrupper opløses, når deres mandat er opfyldt.

4. Kommissionen kan anmode eksperter eller observatører med særlig kompetence i et spørgsmål på dagsordenen om at deltage i udvalgets arbejde eller i en undergruppes drøftelser eller arbejde, hvis dette efter Kommissionens opfattelse er nødvendigt eller nyttigt.

5. Medlemmerne af udvalget samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til afgørelse 2001/844/EF, EKSF, Euratom (9). Hvis de tilsidesætter disse forpligtelser, kan Kommissionen træffe alle relevante foranstaltninger.

6. Udvalget og undergrupperne mødes almindeligvis i Kommissionens lokaler i overensstemmelse med de procedurer og den tidsplan, der fastsættes af udvalget. Sekretariatsforretningerne varetages af Kommissionen.

7. Kommissionen kan stille den information og ekspertstøtte til rådighed, som udvalget har brug for for at arbejde i fuld uafhængighed. Ekspertstøtten stilles til rådighed ved hjælp af tilskud eller offentlige kontrakter som fastsat i det pågældende arbejdsprogram.

8. Der deltager repræsentanter for Kommissionen i udvalgets og undergruppernes møder.

9. Udvalget fastsætter selv sin forretningsorden på grundlag af et forslag fra Kommissionen.

10. Kommissionen offentliggør relevante oplysninger om udvalgets aktiviteter enten i registret eller via et link fra registret til et særligt websted.

Artikel 7

Honorarer og mødeudgifter

1. Udvalgsmedlemmerne godtgøres for det arbejde, de udfører, i form af et honorar for deltagelse i udvalgets plenarmøder, hvis størrelse afspejler deres ansvar og fastsættes på grundlag af tilsvarende honorarer i lignende enheder og medlemsstaterne. Honorarernes størrelse og dertil knyttede gennemførelsesbestemmelser er anført i bilaget.

2. Observatører og æresmedlemmer modtager ikke vederlag for det arbejde, de udfører.

3. I forbindelse med andre møder end plenarmøder, som er nødvendige for udvalgets arbejde, herunder de i artikel 6 omhandlede møder, godtgør Kommissionen efter forudgående godkendelse rejseudgifter og eventuelle opholdsudgifter for medlemmer og indbudte eksperter i forbindelse med udvalgets arbejde i overensstemmelse med Kommissionens regler for godtgørelser til eksterne eksperter.

Artikel 8

Udløb

Denne afgørelse udløber den 29. februar 2016.

Udfærdiget i Bruxelles, den 19. august 2011. På Kommissionens vegne Máire GEOGHEGAN-QUINN Medlem af Kommissionen

(1) EUT L 40 af 14.2.2008, s. 7.

(2) KOM(2007) 161 endelig af 4.4.2007.

(3) KOM(2010) 2020 endelig af 3.3.2010.

(4) KOM(2010) 546 endelig af 6.10.2010.

(5) EUT L 412 af 30.12.2006, s. 1.

(6) EUT L 400 af 30.12.2006, s. 60, berigtiget i EUT L 54 af 22.2.2007, s. 21.

(7) EFT L 317 af 3.12.2001, s. 1.

(8) EFT L 8 af 12.1.2001, s. 1.

(9) Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).